टुरिजम कप गल्फ बिहीबारदेखि
नेपाल टुरिजम कप गल्फ प्रतियोगिता बिहीबारदेखि सुरु हुनेछ । नेपाल गल्फ संघको वार्षिक कार्यक्रमअन्तर्गत यो प्रतियोगिता रोयल नेपाल गल्फ क्लब (आरएनजीसी) मा हुनेछ । विश्व पर्यटन दिवस मनाउन आयोजित प्रतियोगितालाई नेपाल पर्यटन बोर्ड र वाग्मती खेलुकद विकास परिषद्ले सहयोग गरेका छन् ।
काठमाडौँ — नेपाल टुरिजम कप गल्फ प्रतियोगिता बिहीबारदेखि सुरु हुनेछ । नेपाल गल्फ संघको वार्षिक कार्यक्रमअन्तर्गत यो प्रतियोगिता रोयल नेपाल गल्फ क्लब (आरएनजीसी) मा हुनेछ । विश्व पर्यटन दिवस मनाउन आयोजित प्रतियोगितालाई नेपाल पर्यटन बोर्ड र वाग्मती खेलुकद विकास परिषद्ले सहयोग गरेका छन् ।पहिलो दिन बिहीबार युवातर्फ ३० खेलाडीले प्रतिस्पर्धा गर्नेछन् । शुक्रबार र शनिबार १ सय २० खेलाडीले खुलामा प्रतिस्पर्धा गर्नेछन् । प्रतियोगितामा काठमाडौंबाहेक धरान, चितवन, पोखरा र बुटवलका खेलाडी सहभागी हुने गल्फ संघका कोषाध्यक्ष किसन अग्रवालले बताए । गत वर्ष अन्तर्राष्ट्रिय खेलाडी सहभागिता गराए पनि एसियाली खेलकुदसँग तालिका जुधेका कारण यस वर्ष नेपाली खेलाडीमात्र राखेर प्रतियोगिता गर्न लागिएको अग्रवालको भनाइ थियो ।आरएनजीसीका क्याप्टेन मिथुन राईले यो प्रतियोगिता आयोजना गरेर गल्फ पर्यटनको सन्देश प्रवाह गर्न खोजिएको जनाए । प्रतियोगितालाई थाई स्माइलसहित १ सय वार्षिकोत्सव मनाउँदै गरेको थाइल्यान्डको रोयल हुआ हिन गल्फ क्लबसहित नेपालका विभिन्न पाँचतारे होटलले प्रायोजन गरेका छन् ।१८ होलमा स्टेबल फरम्याट हुने प्रतियोगितामा पुरुष र महिला विजेता र उपविजेता, वेस्ट ग्रस, सिनियर पुरुष र महिला, जुनियर ब्वाइज र गर्ल्स विजेता र उपविजेता, लङ्गेस्ट ड्राइभ, क्लोजेस्ट टु द पिन र मोस्ट बर्डिजलाई पुरस्कार तथा ट्रफी प्रदान गरिने आरएनजीसीका लेडिज क्याप्टेन आर्सिया बानुले बताइन् । 